શ્રાવણ માસ રવિવારે પૂરો થઈ રહ્યો છે. એક મહિનાથી મંદિરોમાં અવિરત વહેતો ભક્તિનો સેલાબ હવે થંભી જતો જોવા મળશે. સામાન્ય રીતે મોડર્ન લાગતા અને વ્યાવસાયિક તેમજ અત્યંત વ્યસ્ત લાગતા લોકો મંદિરોમાં જઈને કલાક બેસો તો ખબર પડે કે કેટકેટલાં લોકો મંદિરમાં શિવઆરાધના માટે આવે છે. અવિરતપણે વહેતો એ જન સેલાબ એ જ મહાદેવનું વિશેષ મહત્વ દર્શાવે છે. ભક્તો યથાશક્તિ શિવ આરાધના કરીને ધન્યતા મેળવે છે. હવે જ્યારે તમે શ્રાવણ મહિનો દરરોજ મંદિર જઈને શિવજીને પાણી ચડાવી અને ભક્તિભાવ પૂર્વક પૂજા વિધિ કરી કર્યો છે તો ઉજવણી પણ એટલી જ ભવ્ય રીતે કરો. જો શ્રાવણ માસની ઉજવણી આ રીતે કરવામાં આવે તો ચોક્કસપણે તમને તેનું ખુબ સારું પરિણામ મળશે. જો કે અનેક લોકો એવા પણ હોય છે કે જેમને ફળની કોઈ આશા નથી. બસ એક જ શબ્દ મનમાં હોય છે. બાપજી.. ધ્યાન રાખજો. શિવ જીવ માત્રનું એમ જ પણ કલ્યાણ કરનારા દેવ છે. તે તમારી ભક્તિ અને સ્તુતિની શી રીતે અવગણના કરી શકે. આમછતાં શાસ્ત્ર પ્રમાણે એવું વિધિ વિધાન છે કે આ રીતે શ્રાવણ માસની પૂર્ણાહૂતિ કરવાથી શિવની કૃપા ઉતરે છે.